На основу чл. 14 и чл. 15 став 1 а у вези са чл. 2 и чл. 3 став 1 тачка 1 Закона о комуналним дјелатностима (''Службени лист РЦГ'', бр. 55/16 и 74/16), чл. 155 Закона о водама (''Службени лист РЦГ'', бр. 27/07 и ''Службени лист ЦГ'', бр. 32/11) и чл. 32 тачка 2 Статута општине Жабљак (''Службени лист ЦГ - Општински прописи'', бр. 27/18), **Скупштина општине Жабљак**, на сједници одржаној дана 04.04.2019. године, **донијела је**

**О Д Л У К У**

**О ЈАВНОМ ВОДОСНАДБИЈЕВАЊУ**

**1.ОПШТЕ ОДРЕДБЕ**

**Члан 1**

Овом Одлуком прописује се начин и услови водоснабдијевања града, приградских насеља и других насеља на територији општине Жабљак, као и управљање, коришћење, одржавање и заштита јавног водовода.

**Члан 2**

Водоснабдијевање у смислу ове одлуке подразумијева захватање, набавку, третман и испоруку воде за пиће и друге потребе корисника водоводне мреже, до мјерног инструмента корисника, обухватајући и мјерни инструмент (водомјер).

**Члан 3**

Јавни водовод у смислу ове одлуке чине:

-изворишта са заштитним зонама;

-црпне станице са потребном електромашинском и другом опремом;

-уређаји за припрему воде за пиће;

-примарна и секундарна водоводна мрежа са свим уређајима и објектима;

-резервоари;

-прикључци од уличног цјевовода до главног водомјера укључујући и тај водомјер и затвараче испред и иза водомјера, на граници катастарске или урбанистичке парцеле;

-склониште за главни водомјер.

**Члан 4**

Корисник услуге водоснабијевања у смислу ове одлуке је физичко и правно лице које је власник непокретности (стамбеног, пословног и/или производног простора) који су прикључени на јавни водовод на начин и под условима прописаним овом одлуком (у даљем тексту: корисник).

Изузетно од става 1 овог члана, корисником се сматра и друго лице на које је власник непокретности пренио обавезу плаћања услуге водоснабдијевања, посебним правним послом и који је доставио привредном друштву.

**Члан 5**

Послове водоснабдијевања обавља Друштво са ограниченом одговорношћу ''Комунално и водовод'' (у даљем тексту: Друштво) чији је оснивач Општина Жабљак (у даљем тексту: Општина).

Друштво учествује у изради развојних програма општине у области уређења простора и комуналног опремања грађевинског земљишта.

Ради заштите јавног интереса Друштво је овлашћено да учествује у вршењу стручног надзора над изградњом система за водоснабдијевање као и свих објеката у саставу тог система уколико није непосредни извођач.

**Члан 6**

Под одржавањем јавног водовода подразумијева се редовно одржавање, инвестиционо одржавање, обављање потребних реконструкција и отклањање кварова, чиме се обезбјеђује функционисање мреже црпних станица и осталих уређаја и објеката јавног водовода, ради испоруке довољних количина воде и обезбјеђења потребног притиска воде.

**Члан 7**

Друштво управља и одржава објекте и уређаје јавног водовода из члана 3 ове Одлуке.

Изузетно од одредбе става 1 овог члана склониште за главни водомјер одржава корисник.

**2. УСЛОВИ И НАЧИН ПРУЖАЊА УСЛУГА**

**Члан 8**

Друштво је дужно да у редовним условима, свим корисницима испоручује довољне количине исправне воде са одговарајућим притиском на мјесту споја главног водомјера са јавном водоводом према условима који су предвиђени посебним прописом којим се уређују питања исправности воде и техничким стандардима у области водоснабдијевања.

**Члан 9**

Друштво је дужно да закључи уговор у писаној форми са лицем чији се објекат прикључује на јавни водовод или се пријављује као корисник услуге јавног водоснабдијевања.

**Члан 10**

Друштво је дужно да спроводи све заштитне мјере прописане за изворишна подручја у зони непосредне санитарне заштите.

У случају изненадног и неконтролисаног загађења воде на изворишном подручју, Друштво је обавезно да одмах прекине испоруку воде за пиће са загађеног изворишта, спријечи штетне утицаје на квалитет и хигијенску исправног воде, предузме мјере на отклањању загађења и, након тога, исправну воду поново пусти у експлоатацију.

О разлозима прекида водоснабдијевања из става 2 овог члана, Друштво је дужно да одмах обавијестити кориснике путем средстава јавног информисања или на други одговарајући начин.

**Члан 11**

Вода за пиће која се преко јавног водовода дистрибуира корисницима у физичком, хемијском и бактериолошком погледу мора задовољавати стандарде квалитета у складу са важећим прописима.

Друштво врши контролу хигијенске исправности квалитета воде за пиће.

Надзор над исправношћу и квалитетом воде врши надлежно Министарство.

**Члан 12**

Кад услед више силе или разлога којег није било могуће предвидјети или спријечити, дође до смањеног обима или прекида у снабдијевању водом, Друштво је дужно да воду дистрибуира у складу с редом првенства утврђеним посебном одлуком органа јединице локалне самоуправе у складу са законом, и да одмах предузме мјере на отклањању узрока поремећаја, како би се обезбиједила континуирана дистрибуција воде.

У случају смањења дотока или несташице воде на извориштима у сушним периодима године, Друштво је дужно да одмах, а најкасније у року од 24 часа, донесе посебни план испоруке воде на подручје општине, уз сагласност надлежног органа локалне управе ( предсједника општине) и да о томе путем средстава јавног информисања или на други одговарајући начин обавијести кориснике.

**Члан 13**

Ако се прекид у водоснабдијевању предвиђа због планираних реконструкција и других радова на објектима и уређајима водоснабдијевања, Друштво је дужно да о томе, преко средстава јавног информисања или на други одговарајући начин, обавијести кориснике најкасније 24 часа прије настанка предвиђених прекида.

У случају изненадног квара на јавном водоводу, Друштво може и без претходног обавјештавања да искључи са јавног водовода поједине кориснике, али је дужно да, одмах по искључењу, обавијести кориснике о разлогу и времену трајања искључења.

**Члан 14**

Служба заштите и спашавања и остали субјекти који учествују у гашењу пожара имају право да за потребе гашења пожара користе воду са хидраната и других точећих мјеста на водоводним инсталацијама без накнаде.

Мјеста на којима се налазе хидранти морају бити обиљежена, обезбијеђена и саобраћајно доступна.

Друштво је дужно да Служби заштите и спашавања достави списак свих хидраната на уличној водоводној мрежи и да је обавијести о сваком укинутом или новоизграђеном хидранту у року од 7 дана од дана настале промјене.

**Члан 15**

Све радове на објектима и уређајима јавног водовода изводи Друштво или друго правно лице овлашћено од стране Друштва или Оснивача.

**Члан 16**

Унутрашње водоводне инсталације чине водоводне цијеви и уређаји од затварача иза главног водомјера до свих точећих уређаја у објекту и точећи уређаји, укључујући секундарне водомјере, који се налазе у заједничком или посебном дијелу зграде.

Корисници су дужни да своје водоводне инсталације одржавају у исправном стању и да се придржавају одредаба ове одлуке.

**Члан 17**

Власници, односно корисници непокретности прикључене на систем јавног водовода солидарно одговарају за обавезе које проистичу из ове одлуке.

**Члан 18**

У случају промјене власника или корисника непокретности, сва права и обавезе прелазе на новог власника, односно корисника.

У случају кад има више нових власника, сва права и обавезе прелазе на нове власнике, односно на власника кога споразумно одреде и о томе обавијесте Друштво у року од 15 дана од дана закључења споразума.

Нови власници солидарно одговарају за све обавезе.

**Члан 19**

Утрошак воде у случају неисправности водомјера утврђује се према утрошку воде у истом мјесецу претходне године када је водомјер био исправан.

Уколико се утрошак воде не може утврдити на начин из става 1 овог члана, исти ће се утврдити на основу просјека потрошње воде за претходна три мјесеца.

**Члан 20**

Службеном лицу Друштва са службеном легитимацијом, овлашћењима или посебним писаним налогом мора се дозволити приступ непокретности, односно просторијама у којима се налазе инсталације, уређаји и потрошна мјеста спојена са јавним водоводом ради извођења одређених радова, контроле, очитавања водомјера и сл.

Службено лице Друштва у случајевима из става 1 овог члана је дужна да покаже кориснику службену легитимацију, овлашћење или налог прије почетка извођења радова, контроле или очитавања водомјера.

**Члан 21**

Корисници могу о сопственом трошку захтијевати од Друштва преглед унутрашњих водоводних инсталација инсталација и уређаја, као и контролу утрошка воде уколико је то изводљиво.

Друштво је дужно да поступи по захтјеву из става 1 овог члана у року од 8 дана од дана подношења захтјева.

Ако се установи да је водомјер неисправан, Друштво је дужно да га замијени о свом трошку.

О извршеном прегледу инсталација, кориснику се доставља записник.

**Члан 22**

У вријеме рестрикције у снабдијевању водом, забрањено је свако расипање и нерационално трошење воде (заливање башта, пољопривредних површина, прање возила, пуњење базена и сл.).

**Члан 23**

Забрањено је неовлашћено користити воду, а нарочито:

-вршити оштећење или уклањање са потрошног мјеста водомјера или пломбе на њему;

-одвајање огранка испред водомјера (нелегални прикључак);

-отварање вентила на прикључку или пред водомјером затвореним од стране Друштва;

-снабдијевање других некретнина водом, без дозволе Друштва;

-неовлашћено узимање воде из противпожарних хидраната;

-узимање воде са јавних чесама у друге сврхе, изузев за пиће;

-извођење радова у зонама непосредне и уже заштите изворишта;

-самовољно прикључење са или без водомјера на јавни водовод;

-неовлашћено обављање дјелатности водонсабдијевања;

-коришћење воде преко нерегистрованог прикључка;

-окретање водомјера супротно од смјера за мјерење потрошње воде.

**Члан 24**

Корисници су дужни да у циљу спрјечавања нерационалне потрошње воде редовно одржавају у исправном стању водоводне инсталације и точећа мјеста.

У случају да Друштво установи недостатке или неисправности на инсталацијама или уређајима дужно је да о томе упозори корисника и одреди му рок за довођење инсталација, односно уређаја у исправно стање.

**3.ПРИКЉУЧИВАЊЕ НА ЈАВНИ ВОДОВОД**

**Члан 25**

Власници објеката на подручју са изграђеним јавним водоводом дужни су некретнину прикључити на јавни водовод у складу са одредбама ове одлуке и законом.

Власници објеката из става 1 овог члана, могу се прикључити на јавни водовод, на подручју гдје није изграђена канализациона мрежа, само под условом да је претходно ријешено питање одвођења и третмана отпадних вода из објекта.

**Члан 26**

На захтјев органа управе, односно органа локалне управе надлежног за послове уређења простора и изградње објеката, Друштво издаје услове за израду техничке документације за дио који се односи на водоснабдијевање.

Уз захтјев се достављају основни податци о локацији, намјени и спратности објекта.

Услови из става 1 овог члана нарочито садрже податке о положају постојеће водоводне мреже и њеним капацитетима, условима под којма је дозвољено прикључење, локацију склоништа за водомјер, тип водомјера, као и остале податке од значаја за израду техничке документације.

Друштво је дужно да по захтјеву из става 1 овог члана одлучи у року од 10 дана од дана подношења захтјева.

За издавање услова из става 1 овог члана не плаћа се такса, накнада, односно други трошкови издавања.

**Члан 27**

Друштво даје сагласност на ревидовани главни пројекат објекта, за који се тражи прикључак на јавни водовод, у року од 15 дана од дана подношења захтјева.

За издавање сагласности из става 1 овог члана не плаћа се такса, накнада, односно други трошкови издавања.

**Члан 28**

Друштво врши прикључење објекта на јавни водовод на основу писаног захтјева инвеститора, односно власника објекта.

Уз захтјев из става 1 овог члана инвеститор прилаже: грађевинску дозволу, извод из пројекта водоводних инсталација објекта и доказ о уплати накнаде на име трошкова прикључивања.

Друштво врши прикључење објекта на јавни водовод у року од 15 дана од дана пријема захтјева.

**Члан 29**

Водоводне инсталације корисника спајају се са јавним водоводом на мјесту повезивања са водомјером.

Водоводни прикључак може бити трајан или привремени.

**Члан 30**

Привремени водоводни прикључак се даје за потребе привремених објеката, градилишта и за пољопривредне засаде.

Захтјев за привремени водоводни прикључак односно за прикључење објекта на водоводну мрежу подноси власник или закупац.

Уз захтјев из става 2 овог члана доставља се одобрење надлежног органа за постављање привременог објекта, за градилиште грађевинска дозвола и за пољопривредне засаде доказ да је пољопривредно земљиште.

Престанком потребе за коришћење привременог прикључка или истеком рока за који је донијето рјешење о постављању привременог објекта корисник је дужан да привремени водоводни прикључак одјави.

**Члан 31**

Уградња црпних уређаја и хидрофора на водоводним инсталацијама корисника може се вршити само под условима и на основу сагласности које прописује Друштво.

**Члан 32**

Трајни прикључак на водоводну инсталацију може се изводити само на основу техничке документације – пројкета, по којој је добијено одобрење за грађење.

Уколико радове извршене на водоводној инсталцији није извело Друштво, нити је извршило испитивање инсталција, Друштво има право да тражи откопавање инсталација ради увида у квалитет извођења радова и употријебљеног материјала.

Сви прикључни водови и водомјери на тим порикључцима преносе се на управљање Друштву без обзира о чијем су трошку изведени, чиме Друштво преузима обавезу њиховог одржавања.

**Члан 33**

Индивидуални стамбени објекат који се прикључује на јавни водовод мора имати сопствени водомјер који се налази ван објекта, према утврђеним условима Друштва.

Објекат у етажној својини, мора имати за сваки улаз главни водомјер који се налази ван објекта, према утврђеним условима Друштва.

Инвеститори нових објеката из става 2 овог члана су у обавези да за сваки посебни дио објекта уграде посебни водомјер којима се мора обезбиједити приступ из заједничких просторија.

Пословне зграде и пословне просторије морају имати посебан водомјер према условима утврђеним од стране Друштва.

**Члан 34**

Водомјер мора бити смјештен у посебним затвореним шахтама које изграђује инвеститор, односно власник објекта о свом трошку.

Корисник је дужан да шахту за водомјер одржава о свом трошку и стара се да буде уредна и приступачна.

**Члан 35**

Шахту за водомјер корисник је дужан прилагодити прописаним условима у року од 30 дана од дана пријема писане опомене Друштва.

Ако корисник у року из става 1 овог члана не прилагоди шахту за водомјер прописаним условима, Друштво ће обуставити снабдијевање водом док се шахта не доведе у прописано стање.

Трошкове искључења и поновног прикључења на јавни водовод сноси корисник.

**Члан 36**

Друштво врши уградњу, премјештање, уклањање, одржавање и замјену водовода и арматуре.

Корисник плаћа трошкове набавке и уградње водомјера и арматуре, као и трошкове њиховог премјештања.

Реконструкцију постојећег прикључка који не задовоњава техничке услове, на захтјев корисника изводи Друштво, о трошку корисника.

**4.ОДРЖАВАЊЕ ВОДОВОДНОГ ПРИКЉУЧКА**

**Члан 37**

Друштво врши одржавање прикључка, главног водомјера и затварача испред и иза главног водомјера, као и посебног водомјера који је смјештен у посебном или заједничком дијелу зграде.

Изузетно, ако је инвеститор уградио посебне водомјере савремнене технологије, од услова прописаних од стране Друштва, међусобна права и обавезе у погледу њиховог одржавања уредиће се посебним уговором.

**Члан 38**

Трошкове отклањања штете нанесене прикључку и водомјеру од стране корисника или лица за које је он по закону одговоран, сноси корисник.

**Члан 39**

Одржавање главног и посебног водомјера обухвата поправку водомјера, баждарење водомјера и одржавање затварача испред и иза главног водомјера.

**Члан 40**

Корисник је дужан да сваки квар на прикључку или водомјеру и његовој арматури одмах пријави Друштву.

Друштво је дужно да у року од 48 часова од пријема пријаве предузме мјере за отклањање квара.

**5. ЗАШТИТА ВОДОВОДНИХ ИНСТАЛАЦИЈА И УРЕЂАЈА НА ОБЈЕКТИМА**

**Члан 41**

Унутрашња водоводна инсталација почиње иза водомјера и обухвата главне и раздијељене водоводне цијеви и улазне и разводне водове до појединих потрошних уређаја.

Одржавање инсталација из става 1 овог члана пада на терет корисника.

**Члан 42**

Објекти и уређаји јавног водовода морају бити заштићени од утицаја спољне температуре и физичких оштећења.

**Члан 43**

Водоводне цијеви се, по правилу, не могу укрштати са каналима за одвод отпадних вода, а ако је то неопходно, иста мора бити прописно заштићена.

Ради заштите цјевовода и спречавање оштећења појас санитарне заштите одређује се:

-око главних цјевовода у зависности од конфигурације терена износи по 2 м од осовине цјевовода са обје стране, а за цјевоводе за водоснабдијевање до 200 становника по 1 м од осовине цјевовода са обје стране;

-око потисних цјевовода 3 м од осовине са обје стране;

У појасу заштите није дозвољена изградња објеката, постављање уређаја и вршење радњи које на било који начин могу загадити воду или угрозити стабилност цјевовода.

Све радове на заштити и обезбјеђењу цјевовода, постројења и уређаја изводи Друштво или други извођач под надзором Друштва, а на терет инвеститора.

На простору гдје је изграђена септиучка илки преливна јама, водоводне цијеви по правилу се постављају на минималној удаљености од 3 м од спољањег зида јаме.

**6. ПРАВА И ОБАВЕЗЕ ДРУШТВА**

**Члан 44**

Друштво је дужно да:

-трајно и редовно обавља послове водоснабдијевања града и других насеља на подручју општине гдје је изграђен јавни водовод и пренијет на управљање друштву,

-одржава у функционалном и исправном стању јавни водовод са свим објектима и уређајима,

-планира и пдредлаже модернизацију, проширивање и усклађивање капацитета јавног водовода у складу са потребама и развојним програмима општине,

-планира и усклађује своје планове са планским документима општине,

-изврши прикључење објеката на јавни водовод у року од 15 дана од подношења захтјева, ако су испуњени сви прописани услови, и

-отклони пријављени квар на водоводној мрежи у року од 48 сати.

**Члан 45**

Друштво ће привремено ускратити кориснику испоруку воде на основу рјешења комуналне полиције, ако:

-се бесправно прикључи на јавни водовод;

-угради црпни уређај или хидрофор на јавни водовод супротно члану 28 ове одлуке;

-водомјер окрене супротно од смјера за мјерење протока воде;

-неовлашћено прикључи на јавни водовод воду са другог изворишта;

-неовлашћено скине реистровани водомјер и угради цијев или други водомјер или какав други мјерни инструмент;

-неовлашћено измјести регистровани водомјер из постојећег склоништа;

-престаноком потребе за коришћење привременог прикључка за потребе градилишта, или истеком рока за који је донијето рјешење о постављању привременог објекта, као и у случају стварања услова за трајно прикључење објекта на јавни водовод, не одјави привремени водоводни прикључак;

-уништи пломбе око водомјера;

-по налогу Друштва не доведе унутрашње водоводне инсталације у исправно стање у остављеном року;

-стање унутрашње водоводне инсталације угрожава зграду или проузрокује штете другим објектима;

-настане већи квар или сметња на унутрашњој инсталцији;

-се на водоводном прикључку појави електрични напон;

-нерационално користи воду у вријеме рестрикције;

-не поступи по упозорењима Друштва о отклањању неправилности у односу на име корисника, намјену објекта, контролу и сл.;

-онемогући из било којих разлога очитавање водомјера дуже од два мјесеца;

-не обавијести Друштво о пренамјени стамбеног у пословни простор;

-се на придржава добијених упутстава Друштва, о штедњи воде;

-предузима било какве штетне радње на водоводном прикључку;

-без сагласности Друштва на своју унутрашњу инсталацију прикључи објекат другог физичког и правног лица или предузетника;

-у року од 3 мјесеца, и поред испостављених и неспорних рачуна, не плати накнаду за утрошену воду;

-се у предвиђеном року не прикључи на канализациони систем;

-не поступи по налогу инспекцијских служби.

**Члан 46**

Након отклањања узрока због којих је дошло до привременог ускраћивања пружања услуге водоснабдијевања, Друштво је дужно да настави пружање услуга одмах, а најкасније у року о д 24 сата од отклањања разлога за искључење.

Трошкове привременог ускраћивања пружања услуга (искључења и поновног прикључења) у случајевима из члана 45 ове одлуке сноси корисник.

Корисник је дужан да прије поновног прикључења достави доказ да је уплатио трошкове из става 2 овог члана.

**Члан 47**

Друштво је дужно да упозна кориснике са условима коришћења услуге водоснабдијевања, обезбиједи кориснички сервис за пружање информација и води евиденцију приговора корисника у складу са посебним проиписом којим се уређује заштита права потрошача.

**7. ПРАВА И ОБАВЕЗЕ КОРИСНИКА УСЛУГА**

**Члан 48**

Корисник има право на једнако и несметано коришћење услуге водоснабдијевања, под условима прописаним овом одлуком.

**Члан 49**

Инвеститори објеката у етажној својини су обавезни да, након добијања употребне дозволе за објекат, доставе Друштву податке о власнику, односно кориснику посебног дијела зграде са ближим подацима о посебном дијелу зграде и броју посебног водомјера, као и примјерак сваког закљученог уговора о купопродаји посебног дијела зграде, ради уношења власника у евиденцију корисника.

Уколоко инвеститор којег Друштво води у евиденцији корисника благовремено не достави важећу исправу којом доказује промјену из става 1 овог члана обавезан је да измири накнаду за пружене услуге до момента њеног достављања.

**Члан 50**

Корисник је дужан да Друштву писаним путем пријави све настале промјене од значаја за пружање услуга водоснабдијевања (промјена власника, броја чланова породичног домаћинства, привременог одсуства и сл.) у року од 7 дана од дана настанка промјене, прилажући о томе одговарајући доказ.

**Члан 51**

Корисник може отказати коришћење услуге водоснабдијевања писаним захтјевом Друштву најмање 7 дана прије престанка коришћења.

**Члан 52**

Корисник има право да писаним путем поднесе приговор Друштву, на обрачун за испоручену воду, у року од 8 дана од дана пријема рачуна.

Друштво је дужно да по приговору одлучи у року од 8 дана од дана пријема приговора, и о томе обавијести корисника.

**8. ОБРАЧУН И НАПЛАТА ИЗВРШЕНИХ УСЛУГА**

**Члан 53**

За утрошену воду корисник плаћа накнаду по цјеновнику који утврђује Друштво, а на који сагласност даје надлежни орган локалне самоуправе.

Корисник је дужан да Друштву плаћа накнаду за утрошену воду све до престанка коришећња услуге водоснабдијевања.

Накнада из става 1 овог члана се плаћа по 1 м3 утрошене воде, која се утврђује на начин и по поступку утврђеном посебним законом којим се уређује заштита потрошача и посебном одлуком скупштине општине којом се уређују елементи на основу којих се утврђују накнаде у области комуналних дјелатности.

**Члан 54**

Количина испоручене воде се утврђује очитавањем на водомјеру.

Испоручену количине воде утврђују овлашћена лица Друштва на основу разлике стања на бројилу водомјера на почетку и на крају временског периода за очитавање.

Приликом утврђивања количине испоручене воде очитавају се само цијеле јединице мјере за које је утврђена цијена.

**Члан 55**

Корисник је дужан да овлашћеном службеном лицу Друштва омогући очитавање водомјера и има право да присуствује очитавању водомјера.

Очитавање се обавља по распореду који утврђује Друштво.

Ради контроле инсталација, када је то потребно, очитавање се може обавити и у другом времену, уз претходно обавјештавање корисника или његовог овлашћеног представника.

**Члан 56**

Код објекта у етажној својини, у којима посебни дјелови објекта немају водомјере, количина испоручене воде распоређује се према броју чланова домаћинства корисника посебног дијела објекта, а према евиденцији органа управљања.

Код објекта у етажној својини, у којима поједини посебни дјелови имају посебне водомјере, од укупне количине испоручене воде евидентиране на главном водомјеру одузима се укупно очитана количина воде на посебним водомјерима, а разлика се распоређује на начин прописан у ставу 1 овог члана.

**Члан 57**

Ако у објекту постоји главни и посебни водомјер за све посебне дјелове објекта, који је уграђен уз претходно одобрење Друштва, количина испоручене воде кориснику се мјери очитавањем посебног водомјера.

Ако постоји разлика у стању потрошње воде између главног водомјера и збира потрошње са посебних водомјера, иста се распоређује сразмјерно потрошњи на посебном водомјеру сваког корисника.

**Члан 58**

Уколико корисник онемогући очитавање водомјера, Друштво процјену испоручене воде утврђује на основу максималне хидрауличне пропусности прикључка.

Максимална хидраулична пропусност из става 1 овог члана се утврђује уз истовремени рад два точећа мјеста у трајању од 8 часова дневно.

**Члан 59**

У случају бесправног прикључења објекта на јавни водовод, Друштво при искључењу са јавног водовода процјеном утврђује количину испоручене воде за период бесправног прикључења, на начин прописан чланом 55 ове одлуке.

У случају немогућности утврђивања периода бесправног прикључења, обрачун се врши за физичка лица за протекли период од двије године, а за правна лица и предузетнике за протекли период од три године, од дана када је Друштво утврдило бесправно прикључење.

Накнаду за процијењену количину испоручене воде корисник је дужан да надокнади Друштву прије добијања одобрења за прикључак.

**Члан 60**

Плаћање испоручене воде врши се у року од 8 дана од дана достављања рачуна.

Плаћање се врши уплатом на жиро рачун и на наплатном пункту Друштва.

**Члан 61**

Приговор на обрачун испоручне количине воде корисник може изјавити Друштву писаним путем у року и на начин прописан законом.

Друштво је дужно да по приговору одлучи у року и на начин прописаном законом и о томе обавијести корисника.

**Члан 62**

Друштво је дужно да спријечи расипање воде.

У случају прекомјерне потрошње Друштво може на захтјев корисника да врши преглед кућних водоводних инсталација и контролу утрошка воде у циљу давања потребних упутстава за штедњу воде.

Корисници су дужни да се придржавају добијених упутстава за штедњу воде.

**9. НАДЗОР**

**Члан 63**

Управни надзор над спровођењем ове одлуке врши орган локалне управе надлежан за комуналне послове.

Инспекцијски надзор врши служба комуналне полиције.

**10. КАЗНЕНЕ ОДРЕДБЕ**

**Члан 64**

Новчаном казном од 300 еура до 10.000 еура казниће се за прекршај Друштво коме су повјерени послови водоснабдијевања, ако:

1)са корисником услуга не закључи уговор о водоснабдијевању у писаној форми (чл. 9);

2)не поступи у складу са одредбама чл. 10 Одлуке;

3)не врши контролу исправности воде за пиће (члан 11);

4)не поступи у складу са одредбама члана 12 Одлуке;

5)не поступи у складу са одредбама члана 13 Одлуке;

6)не поступи у складу са одредбама члана 14 Одлуке;

7)не изда услове у складу са чланом 26 Одлуке;

8)не изврши прикључење објекта који има грађевинску дозволу, а инвеститор је испунио обавезе према Друштву (члан 28);

9)не поступи у складу са одредбама члана 35 Одлуке;

10)не поступи у складу са одредбама члана 37 став 1 Одлуке;

11)не изврши редовно одржавање и баждарење водомјера (члан 39);

12)у року од 48 сати од пријаве квара, не предузме мјере на отклањању квара (члан 40 став 2);

13)не поступи у складу са одредбама члана 44 Одлуке;

14)у року од 24 сата не настави пружање услуга водоснабдијевања, након отклањања узрока због кога је дошло до ускраћивања пружања услуга (члан 46 став 1);

15)не поступи у складу са одредбама члана 47 Одлуке;

16)не поступи у складу са одредбама члана 52 став 2 Одлуке;

17)не достави цјеновник на сагласност надлежном органу локалне самоуправе (члан 53 став 1);

18)не спријечи расипање воде (члан 62 став 1).

За прекршај из става 1 овог члана казниће се и одговорно лице у Друштву новчаном казном од 40 еура до 1000 еура.

**Члан 65**

Новчаном казном од 300 еура до 10.000 еура казниће се за прекршај правно лице, ако:

1)своје водоводне инсталације не одржава у исправном стању (члан 16 став 2);

2)овлашћеним службеним лицима Друштва не дозволи приступ на некретнини и просторијама у којима се налазе инсталације, уређаји и потрошна мјеста спојена са јавним водоводом ради извршења одређених радова (члан 20);

3)поступа супротно одредбама члана 22 Одлуке;

4)на поштује забране прописане чланом 23 Одлуке;

5)поступа супротно одредбама члана 25 Одлуке;

6)се прикључи без сагласности Друштва и мимо техничке документације – пројекта по којем је добио одобрење за грађење и не уплати накнаду на име трошкова прикључења (члан 28);

7)не одјави привремени водоводни прикључак престанком потребе за коришћењем истог или истеком рока за који је донесено рјешење о постављању привременог прикључка (члан 30 став 4);

8)угради хидрофор на водоводну мрежу без услова и сагласности Друштва (члан 31);

9)поступи супротно одредбама члана 34 Одлуке;

10)шахту за водомјер не прилагоди прописаним условима у року од 30 дана од дана писане опомене Друштва (члан 35);

11)не поступи у складу са одредбама члана 36 став 2 Одлуке;

12)не поступи у складу са одредбама члана 38 Одлуке;

13)не пријави Друштву квар на прикључку или водомјеру или његовој арматури у складу са одредбама члана 40 Одлуке;

14)не одржава унутрашње водоводне инсталације у складу са одредбама члана 41 Одлуке;

15)поступи супротно одредбама члана 43 став 3 Одлуке;

16)поступи супротно одредбама члана 45 Одлуке;

17)не поступи у складу са одредбама члана 46 став 2 и 3 Одлуке;

18)не поступи у складу са одредбама члана 49 Одлуке;

19)не поступи у складу са одредбама члана 50 Одлуке;

20)не поступи у складу са одредбама члана 51 Одлуке;

21)не плаћа накнаду за утрошену воду у складу са одредбама члана 53 став 2 Одлуке;

22)овлашћеном службеном лицу Друштва онемогући очитавања стања водомјера (члан 55);

23)не придржава се добијених упутстава за штедњу воде (члан 62 став 3).

За прекршај из става 1 овог члана казниће се и предузетник новчаном казном од 100 еура до 3000 еура.

За прекршај из става 1 овог члана казниће се одговорно лице у правном лицу и физичко лице новчаном казном од 40 еура до 1000 еура.

**11. ПРЕЛАЗНЕ И ЗАВРШНЕ ОДРЕДБЕ**

**Члан 66**

Друштво је дужно да усклади своје пословање и опште акте са одредбама ове одлуке у року од 60 дана од дана ступања на снагу ове одлуке.

**Члан 67**

Друштво је у обавези да са досадашњим корисницима јавног водоснабдијевања закључи уговор из члана 8 ове одлуке, у року од годину дана од од дана ступања на снагу ове одлуке.

**Члан 68**

Ступањем на снагу ове одлуке престаје да важи Одлука о водоснабдијевању, третману и одвођењу отпадних вода на подручју општине Жабљак (''Сл. лист ЦГ – општински прописи'', бр. 15/08 и 2/15).

**Члан 69**

Ова одлука ступа на снагу осмог дана од дана објављивања у ''Службеном листу Црне Горе - општински прописи''.

Број: 364/19-01-133

Жабљак, 04.04.2019. године

**СКУПШТИНА ОПШТИНЕ ЖАБЉАК**

**П РЕДСЈЕДНИК СКУПШТИНЕ,**

Видоје Томчић